সাধারণ জ্ঞানে দুটি অংশ—বাংলাদেশ ও আন্তর্জাতিক। এসআই পদে সদ্য নিয়োগ পাওয়া আহমেদ সুমন জানান, সাম্প্রতিক ইস্যু থেকে বেশি প্রশ্ন করা হয়। যেমন রোহিঙ্গা সমস্যা, জেরুজালেম পরিস্থিতি, সিরিয়া সংকট, উত্তর কোরিয়া, যুক্তরাষ্ট্র ও ব্রেক্সিট সম্পর্কে প্রশ্ন আসতে পারে। বিভিন্ন আন্তর্জাতিক সংস্থা থেকেও প্রশ্ন হতে পারে। সাধারণত মুক্তিযুদ্ধ, বাংলাদেশের সংবিধান, উল্লেখযোগ্য ব্যক্তিত্ব, আলোচিত ঘটনা, স্থাপনা, ঐতিহাসিক স্থান প্রশ্ন থাকে। সংক্ষিপ্ত প্রশ্নের পাশাপাশি বর্ণনামূলক প্রশ্নও আসে। টিকা, এককথায় প্রকাশও থাকতে পারে। এসআই নিয়োগ গাইড, অষ্টম ও নবম-দশম শ্রেণির গণিত, সাধারণ বিজ্ঞান বই ও বিসিএস লিখিত সাধারণ বিজ্ঞান গাইড পড়লে কাজে দেবে। সাধারণ জ্ঞানের জন্য আজকের বিশ্ব, নতুন বিশ্ব, সাম্প্রতিক বিষয়ের জন্য সাধারণ জ্ঞানবিষয়ক মাসিক বা তথ্যভিত্তিক সাময়িকী সহায়ক হবে।